《送希直游金华》
明代·许继

良会古所惜，光景不可留。故人今有行，出门复悠悠。

晨鸡号远今，行色满道周。恻怆意莫宣，慷慨意难酬。

愿言力古训，所贵德业优。千里从明师，岂徒事远游。

川原渺何极，仰止在山丘。余生学苦晚，贤哲忽我尤。

顾乏驰骋力，重增离别忧。遥遥金华道，逸驾邈难俦。

瞻望两相失，从君去无由。愿为东南风，吹上八咏楼。

愿为云端月，照彼双溪流。君情谅不违，我心复何求。

作者简介：（1350—1386）浙江宁海人，字士修。刻意经学，尤善古诗，有魏晋风韵。安贫守道，自号观乐生。洪武中，以荐授台州训导。